འགྲན་བསྡུར་འགོ་ཚུགས་ནས་སྐར་མ༥ལས་མ་ཕྱིན་པར་དབྱིང་ལན་རུ་ཁག་གིས་སྔོན་ལ་སྤོ་ལོ་གཅིག་བླུག་ཐུབ་ཡོད།དེ་ཡང་དབྱིང་ལན་རུ་ཁག་གིས་པ་སེ་བཏང་སྟེ་སྤོ་ལོ་ཁ་གཏད་ཀྱི་དཀྱིལ་འཁོར་མདུན་ངོས་སུ་འཁྲིད་སྐབས་ཕར་ཕྱོགས་ཀྱི་རུ་མིས་འགོག་ཐལ་འཁེལ་བར་ཤན་འབྱེད་པས་དཀྱིལ་འཁོར་མདུན་ངོས་ནས་སོར་བཙུགས་སྤོ་ལོ་རྒྱག་དབང་སྤྲད་ཡོད་པ་དེ།དབྱིང་ལན་གྱི་རུ་མི་ཐ་རི་ཕཱིར་གྱིས་གོ་སྐབས་དམ་འཛིན་ཐུབ་སྟེ་ཐད་ཀར་ཁ་གཏད་ཀྱི་སྒོའི་ནང་བླུག་པ་ཞིག་རེད།སྡུར་གྲངས་རྗེས་ལུས་ཐེབས་པའི་ཁེ་རོ་སི་ཡ་རུ་ཁག་གིས་ཕར་རྒོལ་བྱས་ཀྱང་འགྲན་བསྡུར་གྱི་འགྲོས་དེ་དབྱིང་ལན་གྱི་འགྲོས་དང་མཐུན་ཆ་ཆེ་བ་བྱུང་ནས་ཕྱི་ཚུལ་ལ་འགྲན་བསྡུར་འཁྲུག་ཆ་དོད་མདོག་ཁ་པོ་ཡོད་ན་ཡང་།དོན་དུ་ཁ་གཏད་ཀྱི་སྒོའི་ཕྱོགས་ལ་ཉེན་ཁ་དེ་ཙམ་ཆེན་པོ་བཟོ་ཐུབ་ཀྱི་མེད་པ་དང་།དེ་ལས་ལྡོག་ཏེ་དབྱིང་ལན་གྱིས་ཕར་རྒོལ་བྱས་པ་དེས་ཁ་གཏད་ཀྱི་སྒོའི་མདུན་དུ་ཉེན་ཁ་ཆེ་བ་བཟོ་ཐུབ་ཀྱི་ཡོད་ན་ཡང་འགྲན་སྟོད་ཚར་དུས་སྡུར་གྲངས༡དང་༠དེར་སུས་ཀྱང་འགྱུར་བ་གཏོང་ཐུབ་མེད།